**V RYTME ĽUDOVÉHO TANCA 2019**

**Regionálna súťažná prehliadka detských folklórnych súborov**

- propozície -

**Organizátor:**

Kysucké kultúrne stredisko v Čadci, organizácia v zriaďovateľskej pôsobnosti Žilinského samosprávneho kraja.

**Spoluorganizátor:**

Dom kultúry v Čadci

**Termín konania:** 21. marec 2019 o 9.00 hod.

**Miesto konania:** Dom kultúry v Čadci

**Charakteristika súťaže:**

Regionálna postupová súťaž a prehliadka detských folklórnych súborov **V rytme ľudového tanca** je vrcholným podujatím tohto druhu na Kysuciach. Súťaž je určená deťom a nie je tematicky zameraná ani vymedzená. **Súťaž sa koná každé dva roky.**

**Ciele súťaže:**

**Hlavným cieľom súťaže** je nadobúdanie vedomostí, rozvíjanie zručností, umelecko-odborný rast kolektívov a jednotlivcov prostredníctvom poznávania, realizácie a prezentácie umeleckej tvorby v oblasti tradičného ľudového umenia a jeho folklorizovaných prejavov.

Ďalším cieľom je aktivizovať činnosť a podporovať rozvoj detských folklórnych súborov; popularizovať výchovu ľudovým umením a poukazovať na jej význam v komplexnej výchove; viesť deti k poznávaniu tradičnej ľudovej kultúry Slovenska a oblastí historicky obývaných Slovákmi.

**Štruktúra súťaže:**

Súťaž má postupový charakter a je **trojstupňová**: regionálne súťaže a prehliadky; krajské súťaže a prehliadky; celoštátna súťaž a prehliadka.

Základným stupňom súťaže je regionálne kolo. Z regionálnych postupových súťaží postupujú víťazi do krajských súťaží. Víťazi krajských kôl postupujú do celoštátneho kola.

Súťaž na každom stupni pozostáva zo súťažných vystúpení, interného hodnotenia poroty, rozborového seminára a môže byť obohatená o workshopy alebo iné aktivity. Súťaž nemá súťažné kategórie.

**Podmienky pre súťažiacich:**

Na regionálnej súťaži sa môžu zúčastniť všetky detské folklórne súbory, ktoré vyvíjajú svoju umeleckú činnosť na Kysuciach (v okresoch Čadca a Kysucké Nové Mesto).

Do regionálneho kola súťaže sa kolektívy prihlasujú **podľa miesta svojho pôsobenia**. Ak sa v mieste pôsobenia neuskutoční regionálne kolo, prihlásia sa do regionálneho kola v inom regióne daného kraja, ak s tým budú súhlasiť organizátori.

**Do súťaže sa prihlásite vyplnením elektronického formulára na stránke Národného osvetového centra:** [**http://www.nocka.sk/sutaze-a-prehliadky/eniki-beniki/**](http://www.nocka.sk/sutaze-a-prehliadky/eniki-beniki/) **v časti „Chcem sa prihlásiť“.**

**Súťažné podmienky:**

Kolektív prechádza všetkými stupňami súťaže **s tým istým súťažným vystúpením**, ktoré uvedie v základnom stupni súťaže.

Celkový počet členov vo všetkých zložkách kolektívu môže byť maximálne **45 členov**.

Súťažné čísla môžu mať trvanie maximálne **12 minút**.

Súťažiaci sa **nemôžu** prezentovať so súťažným programom, s ktorým sa už v minulosti zúčastnili na celoštátnej súťaži a sú staršie ako 5 rokov.

Z jedného detského folklórneho súboru môže byť prihlásené maximálne **1 súťažné číslo**.

V roku konania celoštátneho kola súťaže môžu mať účinkujúci maximálne **16 rokov**.

Hudobný sprievod je akceptovaný **len v živom prevedení**, v najlepšom prípade detskou ľudovou hudbou alebo detským sólistom.

**Hodnotenie súťaže:**

Súťaž bude hodnotiť 3 – členná porota, pričom počet porotcov je kvôli hlasovaniu nepárny. Členov odbornej hodnotiacej poroty menuje riaditeľka Kysuckého kultúrneho strediska v Čadci.

Člen odbornej poroty **nesmie byť v konflikte záujmov** t. j. v porote nemá pôsobiť porotca, ktorý je **vedúcim súťažného kolektívu**, **autorom súťažného čísla,** alebo je v **blízkom príbuzenskom vzťahu** s účinkujúcimi.

Hodnotenie súťažiacich prebieha zaradením všetkých súťažiacich do **zlatého, strieborného a  bronzového pásma**. Ďalej sa udeľuje jeden **priamy postup** do vyššieho kola. V prípade vynikajúcich vystúpení môže porota udeliť návrh na postup ešte dvom detským folklórnym súborom. Organizátor vyššieho kola súťaže spolu s ďalšími odborníkmi rozhodnú podľa koncepcie a možností, či je možné návrhy prijať. V odôvodnených prípadoch môže porota udeliť špeciálne ceny.

**Predseda poroty** odovzdáva výsledky súťaže organizátorovi vo forme **hodnotiacej správy**, ktorá obsahuje odbornú analýzu a zdôvodnenie rozhodnutia poroty.

**Kritériá hodnotenia:**

**- vhodnosť výberu témy a spracovania materiálu** s rešpektovaním dramaturgických a režijných princípov,

**- rešpektovanie podoby a funkcie tradičnej príležitosti** (zábavný, obradový či slávnostný repertoár; zvykoslovný materiál a pod.),

- **rešpektovanie zákonitostí daného typu tanca a úroveň jeho interpretácie** (forma a štruktúra tanca, funkcia motívov v rámci motivických radov, etiketa tanečného prejavu – správanie a roly partnerov v tanci...),

- dodržiavanie **štýlovo-interpretačných znakov hudobno-spevného štýlu** regiónu Kysúc a **úroveň ich interpretácie** (výber piesní k typu tanca, typ hudobného zoskupenia, rytmika, harmonizácia, tempo, variačná technika, súhra jednotlivých hudobných nástrojov pri skupinovej hre, komunikácia s tanečníkmi, hlasové prejavy – pokriky, ujúkanie...), pričom detský hudobný sprievod je hodnotený bodmi navyše,

**- funkčné využitie tradičného odevu, obuvi a rekvizít**,

**- tvorivý prístup pri umeleckom spracovaní** a primeranosť choreografického zámeru schopnostiam interpretov,

**- celkový dojem**.

**Ocenenie:**

Všetky účinkujúce kolektívy dostanú diplom, ktorý ich zaradí do zlatého, strieborného a bronzového pásma, postupujúci budú ocenení vecnými cenami a diplomom. Víťazné súbory za okresy Čadca a Kysucké Nové Mesto postúpia na **krajskú súťaž**, ktorá sa uskutoční **28. apríla 2019 v Dolnom Kubíne.**

**Výsledky súťaže:**

Slávnostné vyhlásenie výsledkov a rozborový a hodnotiaci seminár sa uskutočnia po ukončení prehliadky.

**Finančné zabezpečenie:**

Náklady spojené s realizáciou podujatia hradí Kysucké kultúrne stredisko v Čadci.

**Termín záväzného prihlásenia:**

Prihlásiť sa na regionálnu súťažnú prehliadku detských folklórnych súborov **V rytme ľudového tanca** je potrebné najneskôr **do 8. marca 2019.**

**Kontakt:**

V prípade nejasností kontaktujte pracovníka KKS v Čadci pre folklór:

Mgr. Iveta Buková Štětinová

Kysucké kultúrne stredisko v Čadci

041 / 433 12 51, 0908 096 533

iveta.stetinova@vuczilina.sk

**Záverečné ustanovenia:**

 V dôsledku nesplnenia akýchkoľvek podmienok uvedených v týchto propozíciách nemusí byť súťažný kolektív prijatý do súťaže, alebo môže byť zo súťaže vyradený.

Deti sú povinné prísť na súťaž v sprievode dospelej osoby (choreografa, pedagóga, vedúceho súboru, rodiča alebo inej dospelej osoby), ktorá chráni ich bezpečnosť a rieši ich problémy organizačného či sociálneho charakteru.

Súťažný kolektív prihlásením do súťaže vyhlasuje, že jeho súťažné dielo má vysporiadané všetky práva viažuce sa k tomuto dielu, najmä autorské práva a nevzťahujú sa na ne práva tretích osôb.

Súťažiaci prihlásením do súťaže udeľuje Národnému osvetovému centru a organizátorom jednotlivých kôl súťaže bezodplatný súhlas na použitie svojho umeleckého výkonu v zmysle príslušných ustanovení Autorského zákona, a to najmä na vyhotovenie originálu i rozmnoženiny záznamu umeleckého výkonu, verejný prenos umeleckého výkonu a sprístupňovanie záznamu umeleckého výkonu verejnosti, za účelom šírenia osvetovej činnosti v pôsobnosti organizátorov jednotlivých kôl súťaže a Národného osvetového centra. Súťažiaci zároveň súhlasí s použitím svojej podobizne na propagačné účely.

Súťažiaci prehlasujú, že sa oboznámili s podmienkami spracúvania osobných údajov Národným osvetovým centrom, ktoré je dostupné na www.nocka.sk alebo v Národnom osvetovom centre.